Vrou sterf toe bakkie vir bokse uitswaaiArgieffoto Die Potchefstroom-polisie ondersoek ŉ saak van strafbare manslag nadat ŉ 33-jarige vrou in ŉ ongeluk gesterf het. Kol. Sabata Mokgwabone, ŉ polisiewoordvoerder van Noordwes, het gesê die ongeluk het Vrydag omstreeks 14:00 op die N12 naby die dorp plaasgevind. “Volgens inligting van die toneel het die bestuurder van ŉ bakkie uitgeswaai om bokse te vermy wat van ŉ ander voertuig afgeval het,” het Mokgwabone gesê. “Die bestuurder het glo beheer oor die bakkie verloor, waarna dit gerol het. Die vrou is op die toneel dood verklaar.” Vier mense is tydens die botsing beseer en na ŉ hospitaal geneem vir verdere behandeling. Die ondersoek duur voort.